# Les oracles de Michel de Nostredame/Tome 2/Partie 2/Section I/Centurie II
## CENTVRIE II
### I.

Vers Aquitanie par insuls Britanniques De par eux-mesmes grandes incursions Pluyes, gelees feront terroirs iniques, Port Selyn fortes fera inuasions.

### II.

La teste bleue fera la teste blanche Autant de mal, que France a faict leur bien : Mort à l’anthene, grand pendu sus la branche, Quand prins des siens le Roy dira combien.

### III.

Pour la chaleur solitaire sus la mer, De Negrepont les poissons demy cuits : Les habitans viendront entamer, Quand Rhod & Gennes leur faudra le biscuit.

### IV.

Depuis Monach iusqu’aupres de Sicille, Toute la plage demourra desolee ; Il n’y aura fauxbourgs, cité, ne ville, Que par Barbares pillée soit & vollee.

### V.

Qu’en dans poisson, fer & lettre enfermee, Hors sortira, qui puis fera la guerre, Aura par mer sa classe bien ramee, Apparoissant pres de Latine terre.

### VI.

Aupres des portes & dedans deux citez Seront deux fleaux, & onc n’apperceut vn tel, Faim, dedans peste, de fer hors gens boutez, Crier secours au grand Dieu immortel.

### VII.

Entre plusieurs aux isles deportez, L’vn estre nay à deux dents en la gorge Mourront de faim les arbres esbrotez, Pour eux neuf Roy, nouuel edict leur forge.

### VIII.

Temples sacrez prime façon Romaine, Reietteront les gofres fondements. Prenant leurs loix premières & humaines, Chassant non tout des saincts les cultements.

### IX.

Neuf ans le règne le maigre en paix tiendra. Puis il cherra en soif si sanguinaire,
Pour luy peuple sans foy & loy mourra Tué vn beaucoup plus debonnaire.

### X.

Auant long temps le tout sera rangé, Nous esperons vn siecle bien senestre, L’estat des masques & des seuls bien changé, Peu trouueront qu’à son rang veuille estre.

### XI.

Le prochain fils de l’aisnier paruiendra Tant esleué iusqu’au regne des fors : Son aspre gloire vn chacun craindra, Mais ses enfans du regne gettez hors.

### XII.

Yeux clos ouuerts d’antique fantasie, L’habit des seuls seront mis à neant : Le grand monarque chastiera leur frenaisie, Ravir des temples le thresor par deuant.

### XIII.

Le corps sans ame plus n’estre en sacrifice, Iour de la mort mis en natiuité : L’esprit diuin fera l’ame felice, Voiant le verbe en son eternité.

### XIV.

A Tours, Gien, gardé seront yeux penetrans, Descouuriront de loing la grand sereine : Elle & sa suitte au port seront entrans, Combat, poussez, puissance souueraine.

### XV.

Vn peu deuant monarque trucidé ? Castor Pollux en nef, astre crinite : L’erain public par terre & mer vuidé, Pise, Ast, Ferrare, Turin terre interdicte.

### XVI.

Naples, Palerme, Sicile, Syracuses, Nouueaux tyrans, fulgures feux celestes : Force de Londres, Gand, Bruxelles & Suses, Grand hecatombe, triomphe faire festes.

### XVII.

Le champ du temple de la vierge vestale, Non esloigné d’Ethne & monts Pyrenees : Le grand conduit est caché dans la male, North gettez fleuues & vignes mastinees.

### XVIII.

Nouelle & pluye subite, impetueuse, Empeschera subit deux exercites. Pierre ciel, feux faire la mer pierreuse, La mert de sept terre & marin subites.

### XIX.

Nouueaux venus lieu basty sans defence, Occuper la place par lors inhabitable : Prez, maisons, champs, villes, prêdre à plaisance, Faim peste, guerre, arpen long labourage.

### XX.

Freres & sœurs en diuers lieux captifs, Se trouueront passer pres du monarque : Les comtempler ses rameaux ententifs. Desplaisant voir menton frôt, nez, les marques.

### XXI.

L’ambassadeur enuoyé par biremes, A my chemin d’incogneuz repoussez : De sel renfort viendront quatre triremes, Cordes & chaines en Negre pont troussez.

### XXII.

Le camp Ascop d’Europe partira, S’adioignant proche de l’Isle submergee : D’Araon classe phalange pliera, Nombril du monde plus grand voix subrogee :

### XXIII.

Palais, oyseaux, par oyseau dechassé, Bien tost apres le prince paruenu : Combien qu’hors fleuue ennemy repoussé, Dehors saisir trait d’oyseau soustenu.

### XXIV.

Bestes farouches de faim fleuues tranner ; Plus part du champ encontre Hister sera, En cage de fer le grand fera treisner, Quand rien enfant de Germain obseruera.

### XXV.

La garde estrange trahira forteresse, Espoir & vmbre de plus hault mariage : Garde deçeu fort prinse dans la presse, Loyre, Saone, Rosne, Gar, à mort oultrage.

### XXVI.

Pour sa faueur que la cité fera, Au grand qui tost perdra camp de bataille,
Puis le rang Pau Thesin versera, De sang, feux morts yeux de coup de taille.

### XXVII.

Le diuin verbe sera du ciel frappé, Qui ne pourra proceder plus auant : Du reseruant le secret estoupé, Qu’on marchera par dessus & deuant.

### XXVIII.

Le penultiesme du surnom du Prophete, Prendra Diane pour son iour & repos : Loing vaguera par frenetique teste, En deliurant vn grand peuple d’impos.

### XXIX.

L’Oriental sorrira de son siege, Passer les monts Apennons voir la Gaule : Transpercera le ciel, les eaux & neige Et vn chacun frappera de sa gaule.

### XXX.

Vn qui les dieux d’Annibal infernaux, Fera renaistre, effrayeur des humains. Oncq’ plus d’horreur ne plus pire iournaux, Qu’auint viendra par Babel aux Romains.

### XXXI.

En Campanie le Cassilin fera tant, Qu’on ne verra d’aux les champs couuers :
Deuant apres la pluye de long temps, Hors mis les arbres rien l’on verra de vert.

### XXXII.

Laict, sang grenoilles escoudre en Dalmatie. Conflict donné preste pres de Balennes : Cry sera grand par toute Esclauonie, Lors naistra monstre pres & dedans Rauenne.

### XXXIII.

Par le torrent qui descent de Veronne, Par lors qu’au Pau guindera son entree. Vn grand naufrage, & non moins en Garonne, Quand ceux de Gênes marcherôt leur contree.

### XXXIV.

L’ire insensee du combat furieux, Fera à table par freres le fer luire : Les desparrit blessé, & curieux, Le fier duelle viendra en France nuire.

### XXXV.

Dans deux logis de nuict la feu prendra, Plusieurs dedans estoffez & rostis. Pres de deux fleuues pour seul il aduiendra : Sol, l’Arq, & Caper tous seront amortis.

### XXXVI.

Du grand Prophete les lettres seront prinses, Entre les mains du tyran deuiendront : Frauder son Roy seront ses entreprinses, Mais ses rapines bien tost le troubleront.

### XXXVII.

De ce grand nombre que l’on enuoyera, Pour secourir dans le fort assiegez, Peste & famine tous les deuorera, Hors mis septante qui seront profligez.

### XXXVIII.

Des condamnez sera fait vn grand nombre, Quand les monarques seront conciliez : Mais l’vn d’eux viendra si malencombre, Que guerre ensemble ; ne seront raliez.

### XXXIX.

Vn deuant le conflict Italique, Germains, Gaulois, Espaignols pour le fort : Cherra l’escolle maison de republique, Où, hors mis peu, seront suffoqué morts.

### XL.

Vn peu après non point longue interualle, Par mer & terre sera faict grand tumulte : Beaucoup plus grande sera pugne nauale, Feux, animaux, qui plus feront d’insulte.

### XLI.

La grand’ estoille par sept iours bruslera, Nuee fera deux soleils apparoir : Le gros mastin toute nuit hurlera, Quand grand pontife changera de terroir.

### XLII.

Coq, chiens & chats de sang seront repeus, Et de la playe du tyran trouué mort, Au lict d’vn autre iambes & bras rompus, Qui n’avoit peu mourir de cruelle mort.

### XLIII.

Durant l’estoille cheuelue apparente, Les trois grands princes seront faits ennemis : Frappez du ciel paix terre tremulente, Pau, Timbre vndans, serpent sur le bort mis.

### XLIV.

L’Aigle poussee en tout de pauillons, Par autres oyseaux d’entour sera chassee : Quand bruit des cymbres tube & sonnaillons Rendont le sens de la dame insensee.

### XLV.

Trop du ciel pleure l’Androgin procree, Pres du ciel sang humain respandu : Par mort trop tard grand peuple recree, Tard & tost vient le secours attendu.

### XLVI.

Apres grâd troche humain plus grâd s’appreste Le grand moteur les siècles renouuelle : Pluye sang, laict, famine, fer & peste, Au ciel veu feu, courant longue estincelle.

### XLVII.

L’ennemy grand vieil dueil meurt de poison, Les souuerains par infinis subiuguez : Pierres plouvoir, cachez soubs la toison, Par mort articles en vain sont alleguez.

### XLVIII.

La grand copie qui passera les monts. Saturne en l’Arq tournant du poisson Mars :
Venins cachez soubs testes de saumons, Leurs chief pendu à fil de polemars.

### XLIX.

Les conseilliers du premier monopole. Les conquerants seduits pour la Melite, Rode, Bisance pour leurs exposant pole. Terre faudra les poursuiuans de fuite.

### L.

Quâd ceux d’Hainault, de Gâd & de Bruxelles, Verront à Langres le siege deuant mis : Derrier leurs flancs seront guerres cruelles La playe antique fera pis qu’ennemis.

### LI.

Le sang du iuste à Londres fera faute, Bruslez par foudres de vingt trois les six : La dame antique cherra de place haute, De mesme secte plusieurs seront occis.

### LII.

Dans plusieurs nuits la terre tremblera : Sur le printemps deux effors suite : Corinthe, Ephese aux deux mers nagera, Guerre s’esmeut par deux vaillans de luite.

### LIII.

La grande peste de cité maritime, Ne cessera que mort ne soit vengee Du iuste sang par pris damné sans crime, De la grand dame par feincte n’outragee.

### LIV.

Pour gent estrange, & Romains loingtaine, Leur grand cité après eaue fort troublee :
Fille sans trop different domaine, Prins chef, ferreure n’auoir esté riblee.

### LV.

Dans le conflict le grand qui peut valloit. A son dernier fera cas merueilleux. Pendant qu’Hadrie verra ce qu’il falloit, Dans le banquet pongnale l’orgueilleux.

### LVI.

Que peste & glaiue n’a sceu definer, Mort dans le puys sommet du ciel frappé : L’abbé mourra quand verra ruiner, Ceux du naufraige l’escueil voulant grapper.

### LVII.

Auant conflict le grand tumbera, Le grand à mort, mort, trop subite & plainte, Nay miparfaict la plus part nagera, Aupres du fleuue de sang la terre teinte.

### LVIII.

Sans pied ne main dend ayguë & forte, Par glob au fort de port & layné nay : Pres du portail desloyal transport, Silene luit, petit, grand emmené.

### LIX.

Classe Gauloyse par apuy de grand garde, Du grand Neptune, & ses tridens souldars. Rongee Prouence pour soustenir grand bande : Plus Mars Narbon, par iauelotz & dards.

### LX.

La foy Punicque en Orient rompue. Grand Iud, & Rosne Loyre & Tag changeront : Quand du mulet la faim sera repue, Classe espargie, sang & corps nageront.

### LXI.

Enge Tamins, Gironde & la Rochele, O sang Troyen mort au port de la fleche Derrier le fleuue au fort mise l’eschele, Pointes feu grand meurtre sus la bresche.

### LXII.

Mabus plustost alors mourra, viendra, De gens & bestes vn horrible defaite : Puis tout à coup la vengeance on verra, Cent, main, faim quand courra la comete.

### LXIII.

Gaulois, Ausone bien peu subiugera, Pau, Marne & Seine fera Perme l’vrie : Qui le grand mur contre eux dressera, Du moindre au mur le grand perdra la vie.

### LXIV.

Secher de faim, de soif, gent Geneuoise, Espoir prochain viendra au defaillir : Snr point tremblant sera loy Gebenoise, Classe au grand port ne se peut accueillir.

### LXV.

Le pare enclin grande calamité, Par l’Hesperie & Insubre fera :
Le feu en nef peste & captiuité, Mercure en l’Arc Saturne fenera.

### LXVI.

Par grand dangiers le captif eschapé, Peu de temps grand a fortune changee : Dans le palais le peuple est attrapé, Par bon augure la cité assiegee.

### LXVII.

Le blonde au nez force viendra commettre, Par la duelle & chassera dehors ; Les exilez dedans fera remettre, Aux lieux marins commettant les plus fors.

### LXVIII.

De l’Aquilon les efforts seront grands : Sus l’Ocean sera la porte ouuerte : Le regne en l’lsle sera reintegrand, Tremblera Londres par voille descouuerte.

### LXIX.

Le Roy Gaulois par la Celtique dextre, Voyant discorde de la grand Monarchie : Sur les trois parts fera florir son sceptre, Contre la chappe de la grand Hierarchie.

### LXX.

Le dard du ciel fera son estandue, Morts en parlant grande execution : La pierre en l’arbre la fiere gent rendue, Bruit humain monstre purge expiation.

### LXXI.

Les exilez en Sicile viendront, Pour deliure de faim la gent estrange :
Au point du iour les Celtes luy faudront La vie demeure à raison : Roy se range.

### LXXII.

Armee Celtique en Italie vexee, De toutes pars conflict & grande perte : Romains fuis, ô Gaule repoussée, Pres du Thesin Rubicon pugne incerte.

### LXXIII.

Au lac Fucin de Benac le riuage, Prins de Leman au port de l’Orgion : Nay de trois bras predict bellique image, Par trois couronnes au grand Endymion.

### LXXIV.

De Sens, d’Autun viendront iusques au Rosne, Pour passer outre vers les monts Pyrenees : La gent sortit de la marque d’Anconne, Par terre & mer suyura à grands trainees.

### LXXV.

La voix ouye de l’insolit oyseau, Sur le canon du respiral estage : Si haut viendra du froment le boisteau Que l’homme d’homme sera Antropophage.

### LXXVI.

Foudre en Bourgongne fera cas portenteux. Que par engin oncques ne pourroit faire, De leur senar sacrist fait boiteux, Fera sçavoir aux ennemis l’affaire.

### LXXVII.

Par arcs, feux, poix & par feux repoussez, Cris hurlements sur la minuit ouys : Dedans sont mis par les rampars cassez, Par cunicules les traditeurs fuys.

### LXXVIII.

Le grand Neptune du profond de la mer, De gent punique & sang Gaulois meslé : Les Isles à sang pour le tardif ramer, Puis luy nuira que l’occult mal celé.

### LXXIX.

La barbe crespe & noire par engin, Subiuguera la gent cruelle & fiere : Le grand Chiren ostera du longin. Tous les captifs par Seline banniere.

### LXXX.

Apres conflict du lesé l’eloquence, Par peu de temps se trame faint repos. Point l’on n’admet les grands à deliurance, Des ennemis sont remis à propos.

### LXXXI.

Par feu du ciel la cité presque aduste, L’vne menace encor Deucalion, Vexee Sardaigne par la Punique fuste, Apres que Libra lairra son Phaëton.

### LXXXII.

Par faim la proye fera loup prisonnier, L’assaillant lors en extreme détresse. Le nay ayant au deuant le dernier, Le grand n’eschappe au milieu de la presse

### LXXXIII.

Le gros traffic d’vn grand Lyon changé, La plus part tourne en pristine ruine, Proye aux soldats par pille vendangé : Par lura mont & Sueue bruine.

### LXXXIV.

Entre Campaigne, Sienne, Flora, Tustie, Six mois neuf iours ne pleuura vne goutte : L’estrange langue en terre Dalmatie, Couurira sus, vastant la terre toute.

### LXXXV.

Le vieux plein barbe soubs le statut seuere, A Lion faict dessus l’Aigle Celtique, Le petit grand trop outre perseuere, Bruist d’arme au ciel : mer rouge Ligustique.

### LXXXVI.

Naufrage à classe pres d’onde Hadriatique, La terre tremble esmeuë sus l’air en terre mis : Egypte tremble augment Mahometique, L’Herault soy rendre à crier est commis.

### LXXXVII.

Apres viendra des extremes contrees, Prince Germain, dessus le throsne doré : La seruitude & eaux rencontrees, La dame serue, son temps plus n’adoré.

### LXXXVIII.

Le circuit du grand faict ruineux, Le nom septiesme du cinquiesme sera :
D’vn tiers plus grand l’estrange belliqueur : Mouton, Lutece, Aix ne garantira.

### LXXXIX.

Vn iour seront demis les deux grands maistres, Leur grand pouuoir se verra augmenté : La terre neuue sera en ses hauts estres, Au sanguinaire le nombre racompté.

### XC.

Par vie & mort changé regne d’Ongrie, La loy sera plus aspre que seruice : Leur grand cité d’hurlemens plaincts & crie, Castor & Pollux ennemis dans la lice.

### XCI.

Soleil leuant vn grand feu l’on verra, Bruit & clarté vers Aquilon tendants : Dedans le rond mort & cris l’on orra, Par glaiue, feu faim, mort les attendants.

### XCII.

Feu couleur d’or du ciel en terre veu, Frappé du haut nay, faict cas merueilleux. Grand meurtre humain : prinse du grand le neueu, Morts d’espactacles eschappé l’orgueilleux.

### XCIII.

Biens pres du Tymbre presse la Lybitine, Vn peu deuant grand inondation : Le chef du nef prins, mis à la sentine, Chasteau, palais en conflagration.

### XCIV.

Grand Paud grand mal pour Gaulois receura, Vaine terreur au maritin Lyon :
Peuple infiny par la mer passera, Sans eschapper vn quart d’vn million.

### XCV.

Les lieux peuplez seront inhabitables : Pour champs auoir grande diuision : Regnes liurez à prudens incapables, Lors les grands freres mort & dissention.

### XCVI.

Flambeau ardant au ciel soir sera veu, Pres de la fin & principe du Rosne, Famine, glaiue : tardue secours pourueu, La Perse tourne enuahir Macedoine.

### XCVII.

Romain Pontife garde de t’approcher, De la cité qui deux fleuues arrouse, Ton sang viendra auprès de la cracher, Toy & les tiens quand fleurira la rose.

### XCVIII.

Celuy de sang reperse le visage, De la victime proche sacrifiee, Tonant en Leo, augure par presage, Mis estre à mort lors pour la fiancee.

### XCIX.

Terroir Romain qu’interpretoit augure, Par gent Gauloise par trop sera vexee : Mais nation Celtique craindra l’heure, Boreas, classe trop loing l’auoit poussee.

### C.

Dedans les isles si horrible tumulte, Bien on n’orra qu’vne bellique brigue, Tant grand sera de predateurs l’insulte, Qu’on te viendra ranger à la grand ligue.
* ↑ Lisez : antenne.
* ↑ Construisez : quand le Roi dira combien des siens sont pris.
* ↑ Pour, à cause de.
* ↑ Variante : solaire.
* ↑ Lisez : sous.
* ↑ Variante : les viendront entamer.
* ↑ Rhodes.
* ↑ Monech.
* ↑ Ni.
* ↑ Lisez : qui.
* ↑ Construisez : qui ne soit pillée et volée par les Barbares.
* ↑ Lisez : quand.
* ↑ Traduisez : qui (latin), celui-là qui.
* ↑ Cet attribut est propre au sanglier, qui naît avec deux défenses.
* ↑ Très.
* ↑ Variante : Four luy grand peuple sans foy et loy mourra, Tué par un beaucoup plus débonnaire.
* ↑ Construisez : Peu se trouveront qui veuillent être à leur rang.
* ↑ Lisez : lanier.
* ↑ C’est-à-dire : auparavant.
* ↑ Asti.
* ↑ Variante : camp.
* ↑ Variante : Nouvelle.
* ↑ Variante : mort.
* ↑ Variante : labourable (c’est-à-dire : non labouré).
* ↑ Lisez : Négrepont.
* ↑ C’est-à-dire : une flèche.
* ↑ Variante : deçeue.
* ↑ Garonne.
* ↑ Variante : la.
* ↑ Variante : Fuis.
* ↑ Pô, Tessin.
* ↑ Variante : noyés, à la place de : yeux.
* ↑ Variante : reserant.
* ↑ Un homme de qui on peut dire « qu’on marchera par dessus et devant, » est celui qui se trouve enchaîné au mur du fond d’un cachot souterrain, ou enterré au pied d’un mur.
* ↑ Variante : Et.
* ↑ Variante : sortira.
* ↑ Construisez : Il adviendra aux Romains par les journaux plus d’horreurs et plus de maux qu’il n’en advint jamais au monde par Babel.
* ↑ Variante : que d’aux ; lisez : que d’eaux.
* ↑ Variante : peste.
* ↑ Lisez : Pô.
* ↑ Variante : guidera.
* ↑ Variante : despartir.
* ↑ Variante : le.
* ↑ Variante : estouffez
* ↑ Lisez : Arcitenens.
* ↑ Lisez : malencontre.
* ↑ Variante : Que guere ensemble ne seront ralliez.
* ↑ Variante : Un an.
* ↑ Traduisez : qui (latin), celui-là qui.
* ↑ Variante : peur.
* ↑ Pô, Tibre.
* ↑ Variante : entour.
* ↑ Lisez : cymbes.
* ↑ Variante : Rendront.
* ↑ Variante : le.
* ↑ Lisez : infimes.
* ↑ Lisez : Arcitenens.
* ↑ Variante : Leur.
* ↑ Variante : Par.
* ↑ Lisez : et de Romains.
* ↑ D’anciennes éditions portent : fille sans main.
* ↑ Variante : peu.
* ↑ Traduisez : quem (latin), celui-là que.
* ↑ Ni.
* ↑ Lisez : dent.
* ↑ Variante : transporte.
* ↑ Variante : petit grand emmene.
* ↑ Variante : souldats.
* ↑ Narbonne.
* ↑ Tage.
* ↑ Variante : Euge.
* ↑ Variante : puis tôt.
* ↑ Lisez : sang.
* ↑ Variante : soif, faim.
* ↑ Variante : Sur.
* ↑ Variante : Parc.
* ↑ Lisez : Arcitenens.
* ↑ Variante : grands.
* ↑ Variante : forche.
* ↑ Variante : voilles.
* ↑ Variante : cappe.
* ↑ Variante : délivrer.
* ↑ Tessin.
* ↑ Variante : Orguion.
* ↑ Variante : sortir.
* ↑ Marche d’Ancône.
* ↑ Variante : boisseau.
* ↑ Variante : Senat.
* ↑ Variante : Plus.
* ↑ Traduisez : per (prép. lat.), pendant.
* ↑ Variante : Urne.
* ↑ Campanie.
* ↑ Lisez : Tuscie.
* ↑ Variante : Courira.
* ↑ Variante : plain.
* ↑ Variante : Lyon.
* ↑ Construisez : l’hérault est commis à crier de se rendre.
* ↑ Variante : belliqueux.
* ↑ Variante : prinse du grand neveu.
* ↑ Variante : espectacles.
* ↑ Tibre.
* ↑ Variante : grand Pau.
* ↑ Variante : tard le.
* ↑ Variante : que.
* ↑ Variante : viendras.
* ↑ Variante : là.
* ↑ Variante : du.
* ↑ Lisez : resperse.
* ↑ Variante : l’avoir.
* ↑ Variante : des.
* ↑ Variante : se.